CELEX: 32019R0463
Language: hu
Date: 2019-01-30 00:00:00
Title: A Bizottság (EU) 2019/463 felhatalmazáson alapuló rendelete (2019. január 30.) az (EU) 2015/2365 európai parlamenti és tanácsi rendeletnek a mentesített szervezetek jegyzéke tekintetében történő módosításáról (EGT-vonatkozású szöveg.)

22.3.2019   
               
               
                  HU
               
               
                  Az Európai Unió Hivatalos Lapja
               
               
                  L 80/16
               
            
         A BIZOTTSÁG (EU) 2019/463 FELHATALMAZÁSON ALAPULÓ RENDELETE
         (2019. január 30.)
         az (EU) 2015/2365 európai parlamenti és tanácsi rendeletnek a mentesített szervezetek jegyzéke tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel az értékpapír-finanszírozási ügyletek és az újrafelhasználás átláthatóságáról szóló, 2015. november 25-i (EU 2015/2365 európai parlamenti és tanácsi rendeletre (1) és különösen annak 2. cikke (4) bekezdésére,
         mivel:
         
                     (1)
                  
                  
                     2017. március 29-én az Egyesült Királyság az Európai Unióról szóló szerződés 50. cikke alapján értesítette az Európai Tanácsot az Unióból való kilépésre irányuló szándékáról. A kilépésről rendelkező megállapodás hatálybalépésének időpontjától, illetve ennek hiányában a bejelentéstől számított két év elteltével a Szerződések az Egyesült Királyságra vonatkozóan hatályukat vesztik, kivéve, ha az Európai Tanács az Egyesült Királysággal egyetértésben ennek a határidőnek a meghosszabbításáról egyhangúlag határoz.
                  
               
                     (2)
                  
                  
                     A kilépésről rendelkező, a tárgyaló felek által elfogadott megállapodás olyan szabályozást tartalmaz, amely lehetővé teszi az uniós jog rendelkezéseinek alkalmazását az Egyesült Királyságra vonatkozóan és az Egyesült Királyságban azon időpontot követően, hogy a Szerződések alkalmazása az Egyesült Királyságra vonatkozóan megszűnik. Ha a megállapodás hatályba lép, az (EU) 2015/2365 rendelet és benne a rendelet 2. cikke (2) bekezdésének a) pontjában előírt mentesség a megállapodásnak megfelelően alkalmazandó lesz az Egyesült Királyságra vonatkozóan és az Egyesült Királyságban az átmeneti időszak alatt, majd ezen időszak elteltével alkalmazása megszűnik.
                  
               
                     (3)
                  
                  
                     Különleges rendelkezések hiányában az Egyesült Királyság Unióból való kilépése azzal a hatással járna, hogy az (EU) 2015/2365 rendelet 2. cikke (2) bekezdésének a) pontja szerint a Központi Bankok Európai Rendszerének (KBER) tagjaira, a hasonló feladatokat ellátó más tagállami szervekre, valamint államadósság kezelésével vagy az abban való részvétellel megbízott egyéb uniós állami szervekre vonatkozó mentesség többé nem alkalmazandó az Egyesült Királyság központi bankjára vagy az államadósság kezelésével vagy az abban való részvétellel megbízott egyéb állami szerveire.
                  
               
                     (4)
                  
                  
                     A Bizottság elvégezte a központi bankok és az államadósság kezelésével megbízott vagy abban részt vevő állami szervek az Egyesült Királyságban az Unióból való kilépés után az értékpapír-finanszírozási ügyletek tekintetében alkalmazandó jog szerinti nemzetközi megítélésének értékelését, és következtetéseit az Európai Parlament és a Tanács elé terjesztette.
                  
               
                     (5)
                  
                  
                     A Bizottság arra a következtetésre jutott az értékelésében, hogy az Egyesült Királyság központi bankját és az államadósság kezelésével megbízott vagy abban részt vevő állami szerveit mentesíteni kell az (EU) 2015/2365 rendelet 4. cikke szerinti adatszolgáltatási kötelezettség és 15. cikke szerinti újrafelhasználási átláthatósági követelmények alól.
                  
               
                     (6)
                  
                  
                     Az Egyesült Királyság hatóságai biztosítékokat nyújtottak a KBER tagjainak jogállására, jogaira és kötelezettségeire vonatkozóan, beleértve azon szándékukat, hogy a KBER tagjai, a hasonló feladatokat ellátó más tagállami szervek, valamint az államadósság kezelésével vagy az abban való részvétellel megbízott egyéb uniós állami szervek számára a 2015/2365/EU rendelet 2. cikkének (2) bekezdésében előírthoz hasonló mentességet biztosítanak.
                  
               
                     (7)
                  
                  
                     Következésképpen az Egyesült Királyság központi bankját, az Egyesült Királyságban hasonló feladatokat ellátó más szerveket és az államadósság kezelésével megbízott vagy abban részt vevő állami szerveket fel kell venni az (EU) 2015/2365 rendelet szerinti mentesített szervezetek jegyzékébe.
                  
               
                     (8)
                  
                  
                     Az (EU) 2015/2365 rendeletet ezért ennek megfelelően módosítani kell.
                  
               
                     (9)
                  
                  
                     A Bizottság továbbra is rendszeresen nyomon követi az (EU) 2015/2365 rendelet 2. cikkének (2) bekezdésében meghatározott, az adatszolgáltatási kötelezettség és az újrafelhasználási átláthatósági követelmény alól mentesített központi bankok és állami szervek megítélését. A jegyzék az érintett harmadik országok szabályozása változásának függvényében és bármilyen releváns, új információ figyelembevételével módosítható. Az újraértékelés egyes harmadik országoknak a mentesített szervezetek jegyzékéből történő törlését eredményezheti.
                  
               
                     (10)
                  
                  
                     Ennek a rendeletnek sürgősen hatályba kell lépnie, és az azt követő naptól alkalmazandó, amelyen az (EU) 2015/2365 rendelet Egyesült Királyságra és Egyesült Királyságban történő alkalmazása megszűnik,
                  
               ELFOGADTA EZT A RENDELETET:
         
            1. cikk
            Az (EU) 2015/2365 rendelet 2. cikkének (2) bekezdése az alábbi c) ponttal egészül ki:
            
               
                           „c)
                        
                        
                           Nagy-Britannia és Észak-Írország Egyesült Királyságában a központi bank, a hasonló feladatokat ellátó más szervek, valamint az államadósság kezelésével megbízott vagy abban részt vevő más állami szervek.”.
                        
                     
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
            Ezt a rendeletet az azt követő naptól kell alkalmazni, amelyen az (EU) 2015/2365 rendelet alkalmazása az Egyesült Királyságra vonatkozóan, illetve az Egyesült Királyságban megszűnik.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2019. január 30-án.
            
               
                  a Bizottság részéről
               
               
                  az elnök
               
               Jean-Claude JUNCKER
            
         
         
            (1)  HL L 337., 2015.12.23., 1. o.